Document ID: 31982R1767

*****
ΚΑΝΟΝΙΣΜΟΣ (ΕΟΚ) αριθ. 1767/82 ΤΗΣ ΕΠΙΤΡΟΠΗΣ
της 1ης Ιουλίου 1982
περί καθορισμού των λεπτομερειών εφαρμογής των ειδικών εισφορών κατά την εισαγωγή ορισμένων γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/8 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 14 παράγραφος 7,
τον κανονισμό (ΕΟΚ) αριθ. 974/71 του Συμβουλίου της 12ης Μαΐου 1971 περί ορισμένων μέτρων συγκυριακής πολιτικής που πρέπει να ληφθούν στο γεωργικό τομέα ύστερα από την προσωρινή διεύρυνση των περιθωρίων διακυμάνσεως των νομισμάτων ορισμένων Κρατών μελών (3), όπως τροποποιήθηκε τελευταία από τον κανονισμό (ΕΟΚ) αριθ. 3605/81 (4), και ιδίως το άρθρο 6,
Εκτιμώντας:
ότι ο κανονισμός (ΕΟΚ) αριθ. 2915/79 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 1463/82 (6), αναφέρεται σε ειδική εισφορά για ορισμένα τυριά προελεύσεως τρίτων χωρών·
ότι, προς το παρόν, ο κανονισμός (ΕΟΚ) αριθ. 1054/68 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 584/82 (8), και ο κανονισμός (ΕΟΚ) αριθ. 2965/79 της Επιτροπής (9), όπως τροποποιήθηκε τελευταία από τον κανονισμό (ΕΟΚ) αριθ. 1898/81 (10), περιλαμβάνουν τους όρους αποδοχής σε συγκεκριμένες δασμολογικές κλάσεις για το μεγαλύτερο μέρος αυτών των τυριών· ότι, ύστερα από την τελευταία τροποποίηση του κανονισμού (ΕΟΚ) αριθ. 2915/79, η αποδοχή σε δασμολογικές κλάσεις δεν αποτελεί το μοναδικό στοιχείο για την εφαρμογή της ειδικής εισφοράς· ότι πρέπει, ως εκ τούτου, να τροποποιηθούν οι σχετικοί κανονισμοί της Επιτροπής ·
ότι, για να υπάρξει σαφήνεια και διοικητική αποτελεσματικότητα, πρέπει να συμπεριληφθούν όλες οι διατάξεις για την εφαρμογή της ειδικής εισφοράς σε έναν μόνο κανονισμό·
ότι οι λεπτομέρειες της περιγραφής των εμπορευμάτων περιπλέκουν τη διαδικασία εισαγωγής των προϊόντων· ότι η διαδικασία εισαγωγής μπορεί να διευκολυνθεί σημαντικά εάν η χώρα εισαγωγής εξασφαλίσει ότι το εξαγόμενο προϊόν συμφωνεί με την περιγραφή των σχετικών εμπορευμάτων· ότι είναι, ως εκ τούτου, επιθυμητό ένα προϊόν να τύχει της ειδικής εισφοράς μόνο εάν συνοδεύεται από πιστοποιητικό με καθορισμένο τύπο που εκδίδεται με την ευθύνη της χώρας εξαγωγής, η οποία και παρέχει αυτή την ασφάλεια· ότι το καθεστώς αυτό των πιστοποιητικών χρησιμοποιείται, επίσης, από την τρίτη χώρα για να ελέγχει την τήρηση των δασμολογικών ποσοστώσεων· ότι, κατά συνέπεια, δεν είναι απαραίτητο να καθιερωθεί κοινοτικό σύστημα για τον έλεγχο αυτό·
ότι ο κανονισμός (ΕΟΚ) αριθ. 1055/68 της Επιτροπής (11), όπως τροποποιήθηκε τελευταία από τον κανονισμό (ΕΟΚ) αριθ. 2751/80 (12), καθορίζει για ορισμένα τυριά το κατ' αποκοπήν ποσό για τη Φινλανδία, που αντιστοιχεί στα έξοδα παραδόσεως έως το τελωνειακό έδαφος της Κοινότητος· ότι το κατ' αποκοπήν αυτό ποσό δεν αποτελεί πλέον στοιχείο που μπορεί να λαμβάνεται υπόψη κατά την εισαγωγή φινλανδικών τυριών· ότι αποδεικνύεται, λοιπόν, σκόπιμο να καταργηθεί ο κανονισμός αυτός·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εισφορές κατά την εισαγωγή που εφαρμόζονται για τα προϊόντα που εμφαίνονται στο παράρτημα ΙΙ του κανονισμού (ΕΟΚ) αριθ. 2915/79 καθορίζονται στο παράρτημα Ι του παρόντος κανονισμού.
2. Τα προϊόντα που απαριθμούνται στο παράρτημα Ι τυγχάνουν των αναφερομένων εισφορών κατά την εισαγωγή μόνο εάν προσκομίζεται πιστοποιητικό ΙΜΑ 1 σε έντυπο που συμφωνεί με το πρότυπο που εμφαίνεται στο παράρτημα ΙΙ και εάν τηρούνται οι όροι που καθορίζονται στον κανονισμό αυτό.
3. Η αποδοχή:
- γάλακτος ειδικού, αποκαλουμένου «για βρέφη», σε δοχεία ερμητικά κλεισμένα, με καθαρό περιεχόμενο ίσο ή κατώτερο από 500 γραμμάρια και με περιεκτικότητα κατά βάρος σε λιπαρές ουσίες ανώτερη από 10 % και κατώτερη ή ίση με 27 %, της διακρίσεως 04.02 Β Ι α) του Κοινού Δασμολογίου,
- των τυριών τύπου Glaris με χορταρικά (αποκαλούμενα Schabziger) που παρασκευάζονται με βάση το αποκορυφωμένο γάλα και στα οποία προστίθενται λεπτώς αλεσμένα χορταρικά, της διακρίσεως 04.04 Β του Κοινού Δασμολογίου,
υπόκεινται στην υποχρέωση προσκομίσεως πιστοποιητικού όπως αναφέρεται στην παράγραφο 2, καθώς και στην τήρηση των όρων που προβλέπονται στον κανονισμό αυτόν.
Άρθρο 2
1. Το μέγεθος του εντύπου που αναφέρεται στο άρθρο 1 παράγραφος 2 είναι 210 x 297 mm. Το χαρτί που θα χρησιμοποιηθεί πρέπει να ζυγίζει τουλάχιστον 40 γραμμάρια ανά τετραγωνικό μέτρο και να έχει λευκό χρώμα.
2. Τα έντυπα εκτυπώνονται και συμπληρώνονται σε μία από τις επίσημες γλώσσες της Κοινότητος· μπορούν να εκτυπωθούν και να συμπληρωθούν, εκτός από τη μία επίσημη κοινοτική γλώσσα, και στην επίσημη γλώσσα ή σε μία από τις επίσημες γλώσσες της χώρας εξαγωγής.
3. Το έντυπο συμπληρώνεται μία μόνο φορά είτε με γραφομηχανή είτε με το χέρι. Στην τελευταία περίπτωση πρέπει να συμπληρωθεί με κεφαλαία γράμματα.
4. Κάθε πιστοποιητικό έχει αύξοντα αριθμό που δίδεται από τον οργανισμό εκδόσεως.
Άρθρο 3
1. Για κάθε είδος και για κάθε τρόπο προσφοράς των προϊόντων που αναφέρονται στο άρθρο 1 πρέπει να συμπληρώνεται πιστοποιητικό.
2. Το πιστοποιητικό πρέπει να περιλαμβάνει για κάθε είδος και κάθε τρόπο προσφοράς των προϊόντων τα στοιχεία που εμφαίνονται στο παράρτημα ΙΙΙ.
Άρθρο 4
Εκτός από την περίπτωση απρόβλεπτων περιστάσεων ή ανωτέρας βίας το πρωτότυπο του πιστοποιητικού υποβάλλεται, μαζί με τα προϊόντα στα οποία αναφέρεται, στις τελωνειακές αρχές του Κράτους μέλους εισαγωγής εντός προθεσμίας τριών μηνών από την ημερομηνία εκδόσεως του πιστοποιητικού.
Άρθρο 5
1. Το πιστοποιητικό ισχύει μόνο αφού συμπληρωθεί και θεωρηθεί δεόντως από έναν οργανισμό εκδόσεως που αναφέρεται στο παράρτημα IV.
2. Το πιστοποιητικό είναι δεόντως θεωρημένο όταν αναφέρει τον τόπο και την ημερομηνία εκδόσεως και φέρει τη σφραγίδα του οργανισμού εκδόσεως και τη σφραγίδα του προσώπου ή των προσώπων που είναι εξουσιοδοτημένα να το υπογράψουν.
3. Το πιστοποιητικό στο οποίο αναφέρεται η τιμή «ελεύθερο στα σύνορα» θεωρείται ως έγκυρο εάν, κατά τη διάρκεια της περιόδου μεταξύ της εκδόσεως του πιστοποιητικού και της θέσεως σε ελεύθερη κυκλοφορία στην Κοινότητα, η τιμή «ελεύθερο στα σύνορα » που πρέπει να τηρηθεί έχει αλλάξει, υπό τον όρο:
α) ότι η τιμή «ελεύθερο στα σύνορα» που αναφέρεται στο πιστοποιητικό είναι τουλάχιστον ίση με την αξία «ελεύθερο στα σύνορα» που ισχύει κατά την ημερομηνία εκδόσεως· και
β) ότι το πιστοποιητικό έχει εκδοθεί λιγότερο από ένα μήνα πριν από την αλλαγή της αξίας «ελεύθερο στα σύνορα».
Άρθρο 6
1. Ο οργανισμός εκδόσεως μπορεί να συμπεριλαμβάνεται στο παράρτημα IV μόνο:
α) εάν είναι αναγνωρισμένος, με την ιδιότητα αυτή, στη χώρα εξαγωγής·
β) εάν δεσμεύεται να επαληθεύσει τις ενδείξεις που αναφέρονται στο πιστοποιητικό·
γ) εάν δεσμεύεται να παράσχει στην Επιτροπή και στα Κράτη μέλη, μετά από αίτηση, κάθε χρήσιμη και απαραίτητη πληροφορία για την εκτίμηση των ενδείξεων που αναφέρονται στο πιστοποιητικό.
2. Το παράρτημα IV αναθεωρείται όταν δεν πληρούται ο όρος που αναφέρεται στην παράγραφο 1 υπό α ή όταν ο οργανισμός εκδόσεως δεν τηρεί τις υποχρεώσεις που ανέλαβε.
Άρθρο 7
Τα Κράτη μέλη παίρνουν τα μέτρα που είναι αναγκαία για τον έλεγχο της καλής λειτουργίας του καθεστώτος των πιστοποιητικών που καθιερώνεται για τον παρόντα κανονισμό.
Άρθρο 8
Δεν εφαρμόζεται κανένα νομισματικό εξισωτικό ποσό κατά την ελεύθερη κυκλοφορία των προϊόντων που αναφέρονται στο παράρτημα Ι υπό α, β, δ, ε, στ, ζ, θ, ι, ια, ιβ.
Άρθρο 9
Οι κανονισμοί (ΕΟΚ) αριθ. 1054/68, (ΕΟΚ) αριθ. 1055/68 και (ΕΟΚ) αριθ. 2965/79 καταργούνται.
Άρθρο 10
Ο παρών κανονισμός αρχίζει να ισχύει στις 5 Ιουλίου 1982. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, την 1η Ιουλίου 1982.

Labels: 2
3
17
6